11. årsrapport (2016) om gennemførelsen af Fællesskabets bistand i medfør af Rådets forordning (EF) nr. 389/2006 af 27. februar 2006 om oprettelse af et instrument for økonomisk støtte til fremme af den økonomiske udvikling af det tyrkisk-cypriotiske samfund

RAPPORT FRA KOMMISSIONEN TIL RÅDET OG EUROPA-PARLAMENTET

11. årsrapport (2016) om gennemførelsen af Fællesskabets bistand i medfør af Rådets forordning (EF) nr. 389/2006 af 27. februar 2006 om oprettelse af et instrument for økonomisk støtte til fremme af den økonomiske udvikling af det tyrkisk-cypriotiske samfund

1.Indledning

Rådets forordning (EF) nr. 389/2006 ("støtteforordningen") er retsgrundlaget for bistanden til det tyrkisk-cypriotiske samfund, og Kommissionen skal hvert år aflægge rapport om denne til Rådet og Europa-Parlamentet. Denne rapport dækker året 2016.

2.Programmering af bistanden

Der blev mellem 2006 og ultimo 2016 afsat 450,2 mio. EUR til aktiviteter under støtteforordningen. Tilsagnsbeløbet i december 2016 for det årlige program i 2016 var 33 408 392 EUR . I den flerårige finansielle ramme for 2014-20 anlægges der et flerårigt perspektiv for programmet med en stabil årlig finansiering. Bistandsprogrammet er dog af midlertidig karakter og har til formål at lette genforeningen af Cypern, og både støtteforordningen og Rådets forordning (EF) nr. 1311/2013 om fastlæggelse af den flerårige finansielle ramme giver mulighed for en revision, i tilfælde af at der opnås en genforening.

3.Gennemførelsesmekanismer

Programmet gennemføres i de områder i Republikken Cypern, hvor de cypriotiske myndigheder ikke har nogen effektiv kontrol, og hvor anvendelsen af gældende EU-ret er midlertidigt suspenderet i medfør af tiltrædelsestraktatens protokol nr. 10. Bistanden gennemføres primært gennem direkte forvaltning af Europa-Kommissionen, men nogle projekter administreres indirekte af De Forenede Nationers udviklingsprogram (UNDP), Den Europæiske Bank for Genopbygning og Udvikling (EBRD) eller af British Council.

Kommissionen handler under omstændigheder, der er uden fortilfælde i politisk, retlig og diplomatisk henseende. Det er nødvendigt med ad hoc-ordninger, for at programmet kan gennemføres, samtidig med at principperne om forsvarlig finansiel forvaltning overholdes. I forbindelse med EU-finansierede støtteprogrammer er det under normale omstændigheder aftalerne med et modtagerlands regering, der udgør den retlige ramme for udviklingsbistanden. Der kan imidlertid ikke indgås sådanne aftaler om bistand til det tyrkisk-cypriotiske samfund. Det er Kommissionens ansvar at forvalte og imødegå denne indbyggede risiko, og de trufne foranstaltninger omfatter intensivt tilsyn med aftaler og støtte til tilskudsmodtagere, reviderede betalingsbetingelser og en forsigtig tilgang til anvendelsen af bankgarantier. Bistanden omfatter betydelige beløb i form af tilskud, der kræver en ressourceintensiv forvaltning.

For at sikre en vellykket og bæredygtig gennemførelse inden for disse rammer skal det tyrkisk-cypriotiske samfund fuldt ud engagere sig i forberedelsen af gennemførelsen af gældende EU-ret efter indgåelse om en aftale.

Programgruppen gennemfører sine aktiviteter gennem EU's programstøttekontor (EUPSO) i den nordlige del af Nicosia. Kommissionens repræsentation i Cypern er ligeledes vært for møder, seminarer og pressekonferencer og kommunikerer med den cypriotiske offentlighed på hele øen, herunder om støtteprogrammet, og også gennem EU's Infopoint, som er finansieret under støtteprogrammet.

4.Gennemførelse i rapporteringsperioden

4.1.Generel oversigt

Kommissionen fortsætter med at gennemføre støtteforordningen med det overordnede mål at støtte en genforening. Kommissionen er indstillet på at tilpasse programmet som følge af eventuelle indgåede aftaler i forbindelse med forhandlingerne om en løsning, og der blev som en tillidsskabende foranstaltning truffet foranstaltninger for at finansiere åbningen af to nye overgangssteder.

Aktiviteterne i 2016 omfattede fortsættelse af en række etablerede og succesrige projekter, f.eks. EU-stipendier og tillidsskabende foranstaltninger som støtte for Komitéen for Forsvundne Personer (CMP) og Det Tekniske Udvalg om Kulturarv.

Den støtte, der ydes til økonomiske nøglesektorer til forberedelse af en løsning, blev styrket gennem projekter til udvikling af den private sektor, landdistrikter og menneskelige ressourcer.

Der er fortsat betydelige forskelle mellem tilskudsmodtagernes kapacitet til effektivt at gennemføre gældende EU-ret, og der er behov for en omfattende tilpasning for at nå dette mål. Det tyrkisk-cypriotiske samfund har dog opnået en bedre forståelse for udfordringerne.

Det er fortsat et vigtigt element i programmet at yde tilskud. Kommissionen fortsatte med at gøre brug af outsourcing for at hjælpe med at sikre, at tilskuddene når frem til modtagerne på en rettidig og effektiv måde.

Siden 2008 har en projektstyringsenhed, som er oprettet med udgangspunkt i en aftale om teknisk bistand, leveret serviceydelser til støtte for gennemførelsen af tilskudsordninger. Denne projektstyringsenhed giver fortsat Kommissionen værdifuld hjælp i form af øget effektivitet og sikkerhed inden for den operationelle styring, gennemførelsen af og tilsynet med støtteordningerne.